Татарстанда «Булгария» фаҗигасен искә алалар

	2011 елның 10 июлендә Идел елгасының Кама Тамагы районы Сөйки авылы янында “Булгария” теплоходы су астына китте. Ярдан 3 километрда 20 метр тирәнлеккә төшеп баткан көймә 122 кешенең гомерен алып китте, шуларның 28 балалар иде. 79 кеше исә коткарылды.	 Беркемне дә битараф калдырмаган әлеге фаҗигадән соң инде бер ел узып китте. Хәер, балаларын, ата-аналарын, туганнарын югалткан кешеләр өчен бу һәлакәт әле һаман да яңа гына булган кебек. Алар үзләренең фаҗигале төстә һәлак булган якыннарын рәсми булмаган чараларда искә алачак. Казанның Елга портында, мәсәлән, кичке сәгать сигездә бар теләгән кешеләр матәм митингына җыелачак. Монда Иделдәге фаҗигадә батып үлгәннәрне тынлык минуты белән искә алып, күккә шарлар очырачаклар.

Әлеге фаҗигале дата уңаеннан Татарстанда күп кенә рәсми искә алу чаралары да узачак. 10 июль көнне республикага Россиянең транспорт министры Максим Соколов килер, дип көтелә. Ул “Булгария” көймәсендәге эзләү-коткару операциясендә батырлык күрсәткән Гадәттән тыш хәлләр министрлыгы вәкилләренә дәүләт бүләкләре тапшырачак. Моннан тыш Максим Соколов Казанда Универсиаданың транспорт инфраструктурасын төзү һәм транспортта иминлекне тәэмин итүгә багышланган җыелышлар уздыра. 

10 июль көнне “Булгария” баткан Кама Тамагы районы Сөйки авылы янында мемориаль комплекс та ачыла. Баткан теплоход сурәте ясалган һәм һәлак булган 122 кешенең исемнәре язылган 8,5 метрлы хәтер диварын ачу тантанасында Татарстан Президенты Рөстәм Миңнеханов, Россиянең транспорт министры Максим Соколов, Россия Президенты киңәшчесе Игорь Левитин катнашачак. Бу чараларга барырга теләгән казанлылар өчен башкаланың Елга портыннан иртәнге якта хәтер мемориалы урнашкан җиргә берничә автобус җибәреләчәк.

 “Булгария” фаҗигасе татарстанлыларны гына түгел, чит ил кешеләрен дә битараф калдырмады. Америкада яшәүче җырлар авторы һәм музыкант Лиза ЛаРю (Lisa LaRue) Иделдә батып үлгән балаларга багышланган композиция иҗат иткән. “Lemniscate - Children of the Bulgaria” дигән 13 минутлык көйне Лиза ЛаРю америка радиосында фаҗигагә бер ел булган көнне тәкъдим итәчәк. 
	Гүзәл КАМАЛОВА 	
Интертат.ру

	№ --- | 10.07.2012	


